Джэдумрэ Урышымрэ я текIуэныгъэ
Ярыгин Иван и фэеплъу бэнэкIэ хуитымкIэ щIышылэм и 25 — 27 махуэхэм Красноярск къыщызэрагъэпэща дунейпсо зэпеуэм ди лъахэгъухэр къыщыхэжаныкIащ.
Джэду Iэниуар Урыш Анзор Дунейм и спортсмен нэхъ лъэщхэр къыздэкIуа зэпеуэм Урысей Федерацэм и командэ къыхэхам хэту Къэбэрдей-Балъкъэрым и щIыхьыр щызыхъумахэм ящыщу текIуэныгъэр зыIэрагъэхьащ Джэду Iэниуаррэ (килограмм 74-рэ зи хьэлъагъхэм я деж) Урыш Анзоррэ (кг 84-м нэс).
Финалым Джэдум къыщыпэщIэтащ Польшэм къикIа Хубежтэ Сабо. Ар хьэрхуэрэгъу лъэщт. ЗэIущIэм и япэ Iыхьэм ди лъахэгъур текIуащ. ЕтIуанэр зэрытемыгъэкIуауэ иухати, пхъэидзэкIэ полякым бжьыпэр иратащ. Псори щызэхэкIа ещанэ Iыхьэм Iэниуар губжьыпащ икIи полякыр къабзэу тридзащ.
МахуитI дэкIри, ди къэралым иджыри зы дыщэ медаль къыхуихьащ Европэм тIэунейрэ и чемпион Урыш Анзор. Абыи и бэнэкIэр хуабжьу удэзыхьэхт. Дагъыстэным щыщ Ибрагимов Магомед ди щIалэм хуэфащэу къыпэщIэтащ, арщхьэкIэ, икIэм-икIэжым, Анзор и лъэщагъым пикIуэтын хуей хъуащ.
— Нэгъабэ екIуэкIа Олимп Джэгухэм сыкъызэрыщыхагъэщIар апхуэдизкIэ гущIыхьэ сщыхъуати, абы иужькIэ мазитIкIэ зызгъэсэфакъым, — жиIащ Урыш Анзор. — Хуэм-хуэмурэ сытеужащ, фэбжь зыгъуэта си лъэгуажьэри згъэхъужащ. Иджы сыхуэзэшауэ зэхьэзэхуэм сыхэтащ икIи зэрытекIуам хуабжьу сегъэгушхуэ.
Красноярск щекIуэкIа дунейпсо зэпеуэм пашэныгъэр къызэрыщахьам къыпэкIуэу, Джэдумрэ Урышымрэ, дыщэ медалхэм къищынэмыщIауэ, дэтхэнэми саугъэту сом мин 300 къра- тащ.
Хьэтау Ислъам.
